tartuNLP/wikipedia-smugri-20251201 huggingface dataset:
Kruununmaa

Kruununmaa on saari entisen Rymättylän kunnan, nykyisen Naantalin kaupungin lounaisosassa. Vuonna 2009 saarella ei ollut yhtään vakituista asukasta. Saaren pinta-ala on noin 56,5 hehtaaria.
Maantiede ja luonto.
Kruununmaa sijaitsee Naantalin lounaisosassa lähellä nykyistä Paraisten, aikaisemmin Nauvon kuntarajaa. Saaren suurin pituus on 1,1 kilometriä ja pinta-ala noin 56,5 hehtaaria. Kruununmaan läheisyydessä olevia suurempia saaria ovat idässä Iso- ja Vähä-Kuusinen sekä Härjänmaa, etelässä Innamo ja Stora Styrholm, lännessä Kaltsaari ja Kuiva Kaltsaari.
Kruununmaa on hyvin kallioinen saari ja sen korkein kohta on 40 metriä merenpinnan yläpuolella. Yli kolmannes saaresta on yli 20 metrin korkeudella ja noin puolet saaren pinta-alasta on avokalliota. Koillisosassa on 400 metrin pituinen, jyrkkä merestä nouseva kallioseinämä. Alavampaa maata on saaren eteläosassa, johon myös rakennukset ja pellot on aikoinaan rakennettu. Saarella on muutamia luonnonhiekkarantoja, joista suurin on 150 metrin pituinen etelärannalla.
Saaren koillis- ja itäosa kuuluu noin 8,9 hehtaarin alalta rantojensuojeluohjelmaan ja Pakinaisten saaristo Natura 2000 -alueeseen.
Kulttuurihistoria.
Kruununmaan saari luovutettiin 1600-luvun lopulla säterille niittysaareksi, ja se kuului Rymättylän luoteisosassa sijaitsevalle Ylttisten kylälle vuoteen 1993 saakka. Saarta ympäröivät vesialueet olivat Ylttisten ja sen viereisen Kurjenrauman kylien yhteiset.
Kruununmaa sai puhelinyhteyden vuonna 1958, kun se liitettiin Innamon puhelinasemaan. Vuoden 1968 peruskartassa koko Kruununmaan saari oli samaa tilaa. Saaren muutamat talot ja talousrakennukset sijaistivat etelä- ja kaakkoisrannalla. Saaren suurin pelto oli etelärannalla ja vain noin 1,5 hehtaarin kokoinen, kaksi huomattavasti pienempempää peltoa oli muualla saaressa. Taloja ja peltoja yhdisti ajopolku. Vuoden 1981 peruskartassa saarelle oli lohkottu kantatilasta etelärannalta talo ja toinen pienistä pelloista, pohjoisrannalle oli rakennettu mökkitontti. Vuoden 1997 peruskartassa Kruununmaa oli merkitty omaksi kyläkseen. Nykyään talojen paikat ja määrä ovat samat kuin jo 1980-luvulla, mutta kaksi saaren pienempää peltoa on hävinnyt. Saaren länsipuolitse kulkee Naantalin väylältä erkaneva Selkämerelle johtava Isokari–Lövskärin kymmenen metrin kulkusyvyinen kauppa-alusväylä.
Bellevaliat

Bellevaliat eli kyynelhyasintit ("Bellevalia") on parsakasvisuku, johon kuuluu 75 lajia sipulikukkia. Ne muistuttavat kukinnoiltaan lähisukuisia helmililjoja. Bellevalioita esiintyy luonnonvaraisena Etelä- ja Itä-Euroopassa, Pohjois-Afrikassa ja Länsi-Aasiassa. Lajeista valtaosa kasvaa Välimeren alueella.
Joulumiehet

Joulumiehet on Miia Raivion ohjaama ja käsikirjoittama suomalainen dokumenttielokuva vuodelta 2010.
Elokuvan aiheena ovat miehet, jotka toimivat jouluisin joulupukkeina.
Geely Binrui

Geely Binrui on Geelyn vuodesta 2018 lähtien valmistama keskiluokan sedan-korinen automalli.
Binrui esiteltiin Chengdun autonäyttelyssä elokuussa 2018. Se oli ensimmäinen Geelyn BMA-pohjalevylle perustuva automalli. Moottorivaihtoehtoina olivat aluksi turboahdetut kolmesylinterinen 1,0-litrainen (133 hv) ja nelisylinterinen 1,4-litrainen (133 hv). Molempien yhteydessä oli kuusivaihteinen manuaalivaihteisto, mutta pienemmän moottorin yhteyteen oli valittavana myös kuusiportainen kaksoiskytkinvaihteisto ja suurempaan moottoriin puolestaan portaaton CVT-automaattivaihteisto. Keväällä 2020 1,4-litraisen teho nousi 141 hevosvoimaan, eikä manuaalivaihteistoa ole enää saatavana sen yhteyteen.
Barryn piirikunta (Michigan)

Barryn piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 62 423 vuonna 2020. Piirikunnan hallintokeskus on Hastingsin kaupunki, ja suurin kunta on Thornapple Township. Piirikunta on perustettu vuonna 1829.
Väestö.
Vuonna 2020 Barryn piirikunnan 62 423 asukkaasta valkoisia oli 96,6 %, mustia 0,7 %, alkuperäisasukkaita 0,6 % ja aasialaisia 0,5 %. Vuonna 2019 2,5 % asukkaista puhui kotonaan jotain muuta kieltä kuin englantia ja 1,7 % asukkaista oli syntynyt ulkomailla.
Isabellan piirikunta

Isabellan piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 64 394 vuonna 2020. Piirikunnan hallintokeskus on Mount Pleasantin kaupunki, joka on myös Isabellan piirikunnan suurin kunta. Piirikunta on perustettu vuonna 1831.
Väestö.
Vuonna 2020 Isabellan piirikunnan 64 394 asukkaasta valkoisia oli 88,1 %, alkuperäisasukkaita 4,1 %, mustia 2,7 % ja aasialaisia 1,8 %. Vuonna 2019 5,9 % asukkaista puhui kotonaan jotain muuta kieltä kuin englantia ja 3,2 % asukkaista oli syntynyt ulkomailla.
Šostkan piiri

Šostkan piiri () on aluehallinnollinen piiri Ukrainan pohjoisosassa Sumyn alueella. Etelässä naapurina on Konotopin piiri, lännessä Tšernihivin alueen Novhorod-Siverskyin piiri. Pohjoisessa ja idässä piirin raja on myös on valtakunnan raja: pohjoisessa on Venäjän Brjanskin alue ja idässä Venäjän Kurskin alue. Piirin hallinnollinen keskus on Šostkan kaupunki (73 197 as., 2021).
Šostkan piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Sumyn alueen piirien lukumäärän viiteen. Uuden Šostkan piirin pinta-alaksi tuli 5 066,1 neliökilometriä.
Ukrainan tilastokeskus arvioi Šostkan piirin väkiluvuksi 182 792 (1.1.2021). Kaupunkilaisiksi luokiteltiin prosenttia piirin asukkaista (139 814 as.), eli piirin neljän kaupungin (Hluh’iv 32 248 as., Družba 4 594 as., Seredyna-Buda 6 963 as. ja Šostka 73 197 as.) ja kuuden kaupunkityyppisen taajaman väestö (joista suurimpia ovat Voroniž 6 669 as., Svesa 6 310 as. ja Jampil 4 368 as.). Piirin laajenemisen (7/2020) seurauksena uusi piiri on huomattavasti aiempaa samannimistä piiriä laajempi (kartta) ja sen väkiluku on huomattavasti suurempi.
Geneseen piirikunta (Michigan)

Geneseen piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 406 211 vuonna 2020. Piirikunnan hallintokeskus on Flintin kaupunki, joka on myös Geneseen piirikunnan suurin kunta. Piirikunta on perustettu vuonna 1835.
Väestö.
Vuonna 2020 Geneseen piirikunnan 406 211 asukkaasta valkoisia oli 75,3 %, mustia 20,3 %, aasialaisia 1,0 % ja alkuperäisasukkaita 0,6 %. Vuonna 2019 3,6 % asukkaista puhui kotonaan jotain muuta kieltä kuin englantia ja 2,5 % asukkaista oli syntynyt ulkomailla.
Paloniemi (Lohja)

Paloniemi (ruots. "Fagernäs") on Lohjan 28. kaupunginosa ja se sijaitsee noin 3-4 kilometriä luoteeseen Lohjan keskustasta. Alueella sijaitsee muun muassa uimaranta ja Paloniemen sairaala-alue, joka on rakennettu entisen Paloniemen kartanon ympäristöön. 
Paloniemen kartano muodostettiin 1600-luvulla. Vuonna 1897 sen osti pietarilainen tehtailija Hendrik van Gilse van der Pals, joka rakennutti kartanolle uuden päärakennuksen Eliel Saarisen piirustusten mukaan vuotta myöhemmin. Rakennus tuhoutui tulipalossa vuonna 1950, jonka jälkeen sen paikalle rakennettiin vanhainkoti ja sairaala. HUS sulki psykiatriseen hoitoon erikosituneen sairaalan 2010-luvulla.
Paloniemen entisellä kartanoalueella sijaitsee luonto- ja kulttuuripolku, joka esittelee alueen luontoa, kartanokulttuuria ja muinaismuistoja.
Oaklandin piirikunta

Oaklandin piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 1 274 395 vuonna 2020. Piirikunnan hallintokeskus on Pontiacin kaupunki, ja suurin kunta on Troy. Piirikunta on perustettu vuonna 1819.
Väestö.
Vuonna 2020 Oaklandin piirikunnan 1 274 395 asukkaasta valkoisia oli 75,3 %, mustia 13,9 %, aasialaisia 8,2 % ja alkuperäisasukkaita 0,3 %. Vuonna 2019 15,3 % asukkaista puhui kotonaan jotain muuta kieltä kuin englantia ja 13,0 % asukkaista oli syntynyt ulkomailla.
Ola Elvestuen

Ola Elvestuen (s. 9. lokakuuta 1967 Vestre Toten) on norjalainen Venstre-puolueen poliitikko. Hän on istunut suurkäräjillä vuodesta 2013 ja toimi Norjan ilmasto- ja ympäristöministerinä vuosina 2018–2020. Lisäksi hän ollut puolueensa varapuheenjohtaja vuosina 2012–2020.
Muuta.
Elvestuenin mukaan on nimetty pistiäislaji "Aphelinus elvestueni" kiitokseksi siitä, että hän toimiessaan Oslossa ympäristöstä ja liikenteestä vastaavana kaupunkineuvoksena myönsi varoja Oslon pohjoispuolella sijaitsevan Maridalenin luonnon kartoittamiseen.
Puolijohderele

Puolijohderele on sähköisesti ohjattava kytkin, joka ei sisällä liikkuvia osia ja kestää useampia kytkentäkertoja kuin mekaaninen rele. Kyseinen rele käyttää kytkemisen yhteydessä puolijohteita ja tällöin voi kytkeä nopeammin kuin mekaanisia osia käyttävä rele.
Puolijohderele ei kipinöi, perinteisessä releessä muodostuu valokaari silloin kun kytketään ja koskettimet ovat juuri ennen kytkentähetkeä niin lähellä toisiaan että sähkövirta purkautuu ilman läpi. Räjähdysherkässä tilassa puolijohderele on siksi turvallisempi. Muita etuja ovat muun muassa pienempi koko ja tunteettomuus mekaaniselle värinälle; haittoina voi mainita esimerkiksi suuremman resistanssin kytkettäessä.
Ingvar Oldsberg

Ingvar Oldsberg (31. maaliskuuta 1945 Göteborg – 10. helmikuuta 2022 Göteborg) oli ruotsalainen urheilutoimittaja ja juontaja. Erityisesti hänet tunnettiin pitkäaikaisena "På spåret" -visailuohjelman juontajana (1987–2009).
Ura.
Oldsberg varttui Mölnlyckessä lähellä Göteborgia. Hän työskenteli SVT:llä urheilutoimittajana 1972–1985 ja parin vuoden freelancer-kauden jälkeen alkoi vuonna 1987 juontaa "På spåret" -visailuohjelmaa, josta hän tuli tunnetuksi. Muita Oldsbergin juontamia ohjelmia olivat muun muassa "Bingolotto", "Här är ditt liv", "Sverigequizen" ja "Slaget om Sverige".
Tunnustukset.
Oldberg valittiin "Vuoden göteborgilaiseksi" vuonna 2006. Vuonna 2012 hänelle myönnettiin Kristallen-televisiogaalassa "Vuoden kunniapalkinto".
What For?

What For? on latvialaisen Aishan esittämä kappale, jolla hän edusti maataan vuoden 2010 Eurovision laulukilpailussa. Kappale valikoitui Latvian edustuskappaleeksi sen voitettua Latvian karsintana toimineen "Eirodziesma 2010" -laulukilpailun 27. helmikuuta. Kappale sijoittui karsintakilpailussa puhelinäänestyksen ensimmiseksi ja raatiäänestyksen toiseksi.
Kappale kilpaili Eurovision laulukilpailun ensimmäisessä semifinaalissa 25. toukokuuta. Kappale sijoittui semifinaalin 17:nneksi eli viimeiseksi eikä päässyt finaaliin. Kyseessä oli jo toinen vuosi peräkkäin, jolloin Latvia sijoittui kilpailussa semifinaalin viimeiseksi. Myöhemmin julkaistuista eritellyistä tuloksista selvisi, että kappale oli sijoittunut semifinaalin viimeiseksi sekä puhelin- että asiantuntijaraatiäänestyksessä.
Krejansberget

Krejansberget on Siuntiossa, Uudellamaalla sijaitseva kukkula. Kukkula on yksi Siuntion kirkonkylän korkeimpia kohtia; se kohoaa yli 70 metrin korkeuteen merenpinnasta. Krejansberget on tunnettu sen huipulla sijaitsevista pronssikautisista hautaröykkiöistä. Hautaröykkiöt ovat Museoviraston lailla suojelemia muinaisjäännöksiä. Krejansberget on myös yksi Siuntion kunnan alueella sijaitsevasta yhteensä 14 valtakunnallisesti arvokkaasta kallioalueesta.
Siuntion kotiseutumuseolta lähtee kultuuri- ja luontopolku Krejansbergetin huipulle.
Riemuruhtinaat

Riemuruhtinaat on Jaakko Kilpiäisen ohjaama ja käsikirjoittama suomalainen dokumenttielokuva vuodelta 2010.
Elokuva on kulttuuridokumentti 1950-1970 -lukujen suomalaisita sirkustaiteilijoista. Sen päähenkilöinä ovat sirkustaiteilija Aimo Leikas, kahlekuningas Timo Tuomivaara ja surmanajaja Kalevi Suuronen.
Andrea Koevska

Andrea Koevska (, s. 14. helmikuuta 2000 Skopje, Pohjois-Makedonia), tunnettu myös pelkällä nimellä Andrea, on pohjoismakedonialainen poplaulaja. Hän edusti Pohjois-Makedoniaa vuoden 2022 Eurovision laulukilpailussa Torinossa kappaleella ”Circles”.
Ura.
Koevska muutti viisivuotiaana perheensä kanssa vuodeksi Yhdysvaltoihin ja asettui New Yorkin Harlemiin. Yhdysvalloissa ollessaan hän kiinnostui musiikista ja sai tukea isoisältään, joka kuoli Koevskan ollessaan yhdeksänvuotias. Pohjois-Makedoniassa Koevska alkoi julkaista cover-kappaleita sosiaalisessa mediassa. Hänet huomasi tuottaja Aleksandar Masevski, joka tarjosi hänelle stipendin Pyhien Kyrilloksen ja Methodioksen yliopistoon. Koveskan debyyttisingle "I Know" julkaistiin vuonna 2020.
Tammikuussa 2022 Koevska vahvistettiin olevan yksi "Za Evrosong 2022" -laulukilpailun kuudesta osallistujista, jonka voittaja edustaa Pohjois-Makedoniaa Euroviisuissa. Koevskan kappale "Circles" sai 20 pistettä ja päätyi tasapeliin Viktor Apostolovskin kanssa. Koevska kuitenkin julistettiin voittajaksi, koska hän sai enemmän ääniä kansainväliseltä tuomaristolta. Koevska kilpaili Eurovision laulukilpailun toisessa semifinaalissa 12. toukokuuta, sijoittui semifinaalin 11:nneksi eikä päässyt finaaliin.
Sumyn piiri

Sumyn piiri () on aluehallinnollinen piiri Ukrainan pohjoisosassa Sumyn alueella. Piirin naapureina ovat etelässä Oh’tyrkan piiri, lounaassa Pultavan alueen Myrhorodin piiri, lännessä Romnyn piiri ja luoteessa Konotopin piiri. Pohjoisessa on Venäjän Kurskin alue ja idässä Venäjän Belgorodin alue. Piirin hallinnollinen keskus on Sumyn kaupunki (256 474 as., 2022).
Sumyn piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Sumyn alueen piirien lukumäärän viiteen. Uuden Sumyn piirin pinta-alaksi tuli 6 503,7 neliökilometriä. 
Ukrainan tilastokeskus arvioi Sumyn piirin väkiluvuksi 434 316 (1.1.2022). Kaupunkilaisiksi luokiteltiin prosenttia piirin asukkaista (328 885 as.), eli piirin neljän kaupungin (Bilopillja 15 600 as., Vorožba 6 674 as., Lebedyn 23 892 as. ja Sumy 256 474 as.) ja seitsemän kaupunkityyppisen taajaman väestö. Taajamat ovat H’otin (2 290 as.), Krasnopillija (7 769 as.), Mykolajivka (4 147 as.), Nyzy (2 699 as.), Stepanivka (5 301 as.), Uhrojidy (1 837 as.) ja Uljanivka (2 202 as.). Alueliitosten (7/2020) seurauksena uusi piiri on huomattavasti aiempaa samannimistä piiriä (1923–2020) laajempi (kartta) ja väkirikkaampi.
Michael Ben David

Michael Ben David (, s. 26. heinäkuuta 1996 Askalon, Israel) on israelilainen laulaja. Hän edusti Israelia vuoden 2022 Eurovision laulukilpailussa Torinossa kappaleella ”I.M”.
Ura.
Ben David syntyi venäläis-ukrainalaista syntyperää olevalle äidille ja georgialaista syntyperää olevalle isälle Ashkelonissa. Hän varttui Petah Tikvassa, Tel Avivin alueella. Asepalveluksensa jälkeen hän alkoi käydä näyttelijätunneilla.
Hän nousi tunnetuksi vuonna 2021 osallistumalla Israelin X Factorin neljännelle tuotantokaudelle, jossa häntä mentoroi Netta Barzilai. 5. helmikuuta 2022 ohjelman finaalissa hänet kruunattiin voittajaksi, ja hän sai myös mahdollisuuden edustaa maataan Eurovision laulukilpailussa. Hänen edustuskappaleekseen valittiin ”I.M”, jota yleisö piti parempana kuin hänen toista kappaletta ”Don't”. Ben David kilpaili Eurovision laulukilpailun toisessa semifinaalissa 12. toukokuuta, sijoittui semifinaalin 13:nneksi eikä päässyt finaaliin.
Oh’tyrkan piiri

Oh’tyrkan piiri () on aluehallinnollinen piiri Ukrainan pohjoisosassa Sumyn alueella. Piiri rajoittuu etelässä Harkovan alueen Bohoduh’ivin piiriin, lounaassa Pultavan alueen Pultavan piiriin ja pohjoisessa Sumyn piiriin. Itäinen naapuri on Venäjän Belgorodin alue. Piirin hallinnollinen keskus on Oh’tyrkan kaupunki (47 216 as., 2021).
Oh’tyrkan piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Sumyn alueen piirien lukumäärän viiteen. Laajentuneen Oh’tyrkan piirin pinta-alaksi tuli 3 195,6 neliökilometriä. 
Ukrainan tilastokeskus arvioi Oh’tyrkan piirin väkiluvuksi 122 146 (1.1.2021). Kaupunkilaisiksi luokiteltiin 62,1 prosenttia piirin asukkaista (75 853 as.), eli piirin kahden kaupungin (Oh’tyrka ja Trostjanets) ja kolmen kaupunkityyppisen taajaman (Kyrykivka 2 659 as., Tšupah’ivka 2 178 as. ja Velyka Pysarivka 4 003 as.) väestö. Piirin laajenemisen (7/2020) seurauksena uusi piiri on huomattavasti aiempaa samannimistä piiriä väkirikkaampi. 
Velyka Pysarivkan kaupunkityyppisen taajaman kautta kulkee rajan ylittävä maantieyhteys koilliseen Venäjän Belgorodin alueelle.
Venäjän hyökkäyssodan (2022-) alkuvaiheen aikana venäläiset maahantunkeutujat pommittivat ja miehittivät osia piiristä, aiheuttivat ihmisuhreja sekä tuhosivat toiminnallaan monia rakennuksia.
&lt;br clear=left&gt;
Nainen (täsmennyssivu)

Nainen voi viitata esimerkiksi seuraaviin asioihin:
Veljakanjoki

Veljakanjoki tai Veljakkajoki () on Venäjällä Karjalan tasavallan Suojärven piirissä virtaava 18 kilometriä pitkä joki, joka laskee Jänisjärveen Loimolan Soanlahdella.
Joen kulku.
Joen nimellä on suomeksi kaksi kirjoitusasua: Veljakanjoki ja Veljakkajoki. Kumpaakin käytetään vanhoissa suomalaisissa kartoissa ja venäjäksi kirjoitettuna venäläisissä nykykartoissa. Joki alkaa kapeana suo-ojana vanhoihin karttoihin piirrettystä Pajalammesta. Lampi sijaitsee laajalla metsäsuolla 138,9 metrin korkeudessa. Suo-oja virtaa aluksi puoli kilometriä länteen ja kaartaa sitten kilometrin kääntyen kaakkoon päin. Siellä se joutuu soistuneeseen laaksoon, josta se virtaa ulos kääntyen sitten länteen ja laskien Kuljulampeen. Vaikka puro on kulkenut alle kolme kilometriä, on se jo pudonnut 21 metriä. Puron suunta on nyt luoteeseen, jonne se puikkelehtii vaarojen ja mäkien välistä. Neljän kilometrin matkalla se virtaa Nastoinlammen, Ylä-Velikjan ja Ala-Veljakan kautta. Pieni joki putoaa Kuljunlammen Ala-Veljakan välisellä matkalla 19 metriä lisää. Täällä siihen yhtyy ensin Valkealammen ja heti sen perään Mustalammen laskuoja. Samalla joki saapuu selvään laaksoon, jonka rinteet kohoavat loivasti kumpaankin suuntaan. Laakson aluksi siihen yhtyy pohjoisesta tuleva Hatunoja, jolla on sivu-uomana Rautapuro. Joeksi kasvanut uoma alkaa laakson pohjan tulvaniityillä meanderoida ja laakson kapeissa kohdissa se on uurtanut itselleen syvän laaksonpohjan. Joki ylittää 2,5 kilometriä leveän Lautakoansuon, jossa se meanderoi taas. Suolla erottuu satelliittivalokuvissa harjujakso, jonka pohjoispuolelle joki on jäänyt virtaamaan. Jalovaaran entinen kylä on sijainnut suon pohjoispuolella, jossa kulkee edelleen tie pusikoituneiden niittyjen halki. Joki virtaa mutkitellen edeten kohti luodetta vanha asutun maalaismaiseman läpi ja kääntyy pohjoiseen Soanlahden kylän kohdalla. Viimeinen kaarre tapahtuu Jänisjärven lahdenpohjukan kaakkoispuolisella suoalueella. Täällä se kohtaa Soanjoen yhdyskanavan ennen laskua Jänisjärveen. Jänisjärven pohjoista osaa kutsutaan Pieneksi Jänisjärveksi.
Velikajan valuma-alue.
Velikajanjoki kuuluu Nevan vesistöalueessa Laatokan valuma-alueen Jänisjoen vesistöalueeseen, jossa Soanjoen valuma-alue sijaitsee Jänisjärven lähialueella. Jänisjärvi laskee vuorostaan Laatokkaan, jonka laskujoki Neva laskee Pietarissa Itämeren Suomenlahteen. Velikajanjoen valuma-alueen pinta-ala on 107 neliökilometriä ja sen järvisyys on vain 0,5 %. Useimmat valuma-alueen järvistä sijaitsevat pääuoman vesireitillä. Edellä luetellut viereiset järvet ovat niitä harvoja vesistöjä, joita valuma-alueella esiintyy. Joen keskivirtaama on noin 1,3 kuutiometriä sekunnissa.
Blanco (laulaja)

Riccardo Fabbriconi (s. 10. helmikuuta 2003 Brescia, Italia), tunnettu myös taiteilijanimellään Blanco, on italialainen laulaja, räppäri ja lauluntekijä. Hän osallistui vuoden 2022 Sanremon musiikkifestivaaleille yhdessä Mahmoodin kanssa ja voittivat kilpailun. Täten he edustivat Italiaa vuoden 2022 Eurovision laulukilpailussa Torinossa kappaleella "Brividi". Duo kilpaili Eurovision laulukilpailun finaalissa 14. toukokuuta ja sijoittui finaalin kuudenneksi.
Varhaiselämä ja ura.
Blanco syntyi Bresciassa ja hän vietti suurimman osan lapsuudestaan kotikaupunkinsa, Cavalgese della Rivieran ja Desenzano del Gardan välillä, jossa hän kävi koulua.
Vuoden 2020 kesäkuussa hän julkaisi EP:n "Quarantine Paranoidin" SoundCloudissa. Hän allekirjoitti levytyssopimuksen Universal Musicin kanssa ja julkaisi debyyttialbuminsa "Blu celesten" vuoden 2021 syyskuussa. Albumi nousi Italian albumilistan ykköseksi ja sai kolminkertaisen platinalevyn.
Geely Icon

Geely Icon on Geelyn vuodesta 2020 lähtien valmistama crossover-tyyppinen automalli. 
Iconissa on 1,5-litrainen bensiinimoottori ja 48 voltin kevythybridijärjestelmä. Voimansiirtona on seitsemänportainen kaksoiskytkinvaihteisto.
Caluso

Caluso () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 7 344 asukasta.
DMMDA-2

DMMDA-2 eli 5,6-dimetoksi-3,4-metyleenidioksi-1-α-metyylifenyylietyyliamiini on vähemmän tunnettu bioaktiivinen fenyylietyyliamiinin johdannaisyhdiste. DMMDA-2:n synteesistä ja vaikutuksista on tietoa Alexander Shulginin kirjassa PiHKAL.
Vaikutukset ja annostelu.
Alexander Shulginin mukaan DMMDA-2 on subjektiivisten vaikutustensa kannalta samanlainen kuin 3,4-metyleenidioksi-1-α-metyylifenyylietyyliamiini. Shulginin mukaan yksi annos DMMDA-2:ta on noin 50 mg.
Kemia.
DMMDA-2:ta voi syntetisoida tillin kasviöljystä jakotislatusta tilliapiolista eli 1-allyyli-2,5-dimetoksi-3,4-metyleenidioksibentseenistä. DMMDA-2:n synteesi on Alexander Shulginin mukaan sama kuin DMMDA:n synteesi apiolista; vain prekursori on eri. Toisin sanoen DMMDA-2:ta voi Shulginin mukaan syntetisoida kohdistamalla tilliapioli isomerisaatioreaktioon etanolisessa kaliumhydroksidiliukosessa, jonka johdosta syntyy isotilliapiolia eli 2,3-dimetoksi-4,5-metyleenidioksi-1-propenyylibentseeniä. Sitten isotilliapioli nitrataan 2-nitro-isotilliapioliksi eli 1-(2,3-dimetoksi-4,5-metyleenidioksifenyyli)-2-nitropropeeniksi, joka kohdistetaan sitten Knoevenagel-kondensaatioon muodostaen DMMDA-2:n vapaaemäsmuotoa.
Shulgin kommentoi kirjassaan, että DMMDA:lla on 6 eri paikkaisomeeria, joista DMMDA-2 on yksi. Loput paikkaisomeereista on luonnollisesti nimetty seuraavasti: DMMDA-3, -4, -5 ja -6.
Macaon roomalaiskatolinen hiippakunta

Macaon roomalaiskatolinen hiippakunta (, ) on katolisen kirkon hiippakunta Macaossa. Sen piispa on Stephen Lee Bun-sang ja tuomiokirkko Macaon katedraali. Hiippakunta ei kuulu minkään arkkihiippakunnan alaisuuteen.
Hiippakunta perustettiin paavi Gregorius XIII:n aikana vuonna 1576, jolloin sen alue kattoi laajan alueen Itä-Aasiassa. Nykyään sen alue kuitenkin kattaa vain Macaon.
Romnyn piiri

Romnyn piiri () on maaseutuvaltainen aluehallinnollinen piiri Ukrainan pohjoisosassa Sumyn alueella. Piiri rajoittuu pohjoisessa Konotopin piiriin, idässä Sumyn piiriin, etelässä Pultavan alueen Myrhorodin piiriin ja lännessä Tšernihivin alueen Prylukyn piiri. Piirin hallinnollinen keskus on Romnyn kaupunki (38 305 as., 2021).
Romnyn piiri kuuluu Ukrainan aluehallinnon toiseen tasoon. Heinäkuussa 2020 Ukraina supisti Sumyn alueen piirien lukumäärän viiteen. Uuden Romnyn piirin pinta-alaksi tuli 3 882,1 neliökilometriä. 
Ukrainan tilastokeskus arvioi Romnyn piirin väkiluvuksi 109 658 (1.1.2021). Kaupunkilaisiksi luokiteltiin 47,0 prosenttia piirin asukkaista (51 510 as.), eli Romnyn kaupungin ja kolmen kaupunkityyppisen taajaman väestö. Piirin laajenemisen (7/2020) seurauksena uusi piiri on huomattavasti aiempaa samannimistä piiriä väkirikkaampi.
Martin ja Lewis

Martin ja Lewis oli yhdysvaltalainen komediapari, jonka muodostivat laulaja Dean Martin ja koomikko Jerry Lewis. He aloittivat yhteisen uransa lavakoomikoina ja jatkoivat suosittuina esiintyjinä televisiossa ja elokuvissa vuoteen 1956 asti.
Ura.
Dean Martin ja Jerry Lewis tapasivat New Yorkissa vuonna 1946, jolloin he esiintyivät paikallisissa yökerhoissa samoina iltoina. Yhdessä he esiintyivät ensimmäisen kerran 500 Clubissa Atlantic Cityssä. Esityksessä Martin lauloi ja Lewis häiriköi hänen esiintymistään, ja tähän samaan työnjakoon kaksikon lavashow perustui seuraavat kymmenen vuotta.
Martinista ja Lewisista tuli nopeasti suosittuja, ja he pääsivät esiintymään suuriin yökerhoihin pääesiintyjinä. Ensimmäisen elokuvansa "Tontut toverukset" he tekivät vuonna 1949. Elokuva sai kielteisiä arvosteluja, mutta Lewisin epätavallista koomisuutta kehuttiin. Seuraavina vuosina kaksikon tekemät elokuvakomediat Paramountilla nostivat heidät suursuosioon Amerikassa, ja he olivat 1950-luvulla maan tuottavimmat elokuvatähdet.
Martin ja Lewis nähtiin useasti myös television komediaohjelmissa. Radiossa he eivät koskaan lyöneet läpi, arvostelijoiden mukaan siksi, että heidät piti nähdä.
Martinin ja Lewisin välit muuttuivat vuosi vuodelta riitaisammiksi, ja vuonna 1956 he lähtivät omille teilleen. Kumpikin loi tahollaan menestyksekkään soolouran.
Qu Chunyu

Qu Chunyu (, s. 20. heinäkuuta 1996 Heihe) on kiinalainen kaukalopikaluistelija ja olympiavoittaja. Qu saavutti olympiakultaa Pekingin olympialaisissa 2022 2 000 m sekaviestikilpailussa. Lisäksi hän saavutti samoissa olympialaisissa pronssia 3 000 metrin viestikilpailussa. Ensimmäisen kerran olympialaisiin hän osallistui Pyeongchangissa 2018, jolloin ei saavuttanut mitaleja.
Fan Kexin

Fan Kexin (, s. 19. syyskuuta 1993 Qitaihe) on kiinalainen kaukalopikaluistelija ja olympiavoittaja. Fan saavutti olympiakultaa Pekingin olympialaisissa 2022 2 000 m sekaviestikilpailussa. Lisäksi hänellä on samoista olympialaisista pronssia 3 000 m viestistä sekä olympiahopeaa Sotšin olympialaisista 1 000 metrin kilpailusta. Hän on myös moninkertainen maailmanmestari.
Wu Dajing

Wu Dajing (, s. 24. heinäkuuta 1994 Jiamusi) on kiinalainen kaukalopikaluistelija ja olympiavoittaja. Sotšin olympialaisissa 2014 Wu saavutti hopeaa 500 metrin kilpailussa ja pronssia 5 000 metrin viestissä. Lisäksi hän oli 1 000 metrillä neljäs. Pyeongchangin olympialaisissa 2018 Wu voitti 500 metrin kilpailun ja oli toinen 5 000 metrin viestikilpailussa. Pekingin olympialaisissa 2022 Wu voitti olympiakultaa 2 000 m sekaviestissä. Lisäksi Wulla on useita maailmanmestaruuksia.
Ren Ziwei

Ren Ziwei (, s. 3. kesäkuuta 1997 Harbin) on kiinalainen kaukalopikaluistelija ja olympiavoittaja. Pyeongchangin olympialaisissa 2018 Ren saavutti olympiahopeaa 5 000 metrin viestikilpailussa. Pekingin olympialaisissa 2022 Ren voitti olympiakultaa 2 000 m sekaviestissä sekä 1 000 metrin yksilökilpailussa.
Zhang Yuting

Zhang Yuting (, s. 4. elokuuta 1999) on kiinalainen kaukalopikaluistelija ja olympiavoittaja. Zhang saavutti olympiakultaa Pekingin olympialaisissa 2022 2 000 m sekaviestikilpailussa. Lisäksi hän saavutti samoissa olympialaisissa pronssia 3 000 metrin viestissä.
Jim Marthinsen

Jim Marthinsen (s. 15. huhtikuuta 1956 Oslo) on norjalainen uransa päättänyt maalivahti. Hän edusti aktiiviurallaan kolmea seuraa, Vålerenga IF, Trondheim Black Panthers, Storhamar IL, Norjan pääsarjassa, joka nykyisin tunnetaan nimellä Fjordkraft-ligaen. Hän pelasi myös usean vuoden ajan Norjan maajoukkueessa.
Ura.
Marthinsen debytoi aikuisten tasolla Vålerengan joukkueessa kaudella 1979–1980. Samana vuonna hän debytoi myös Norjan maajoukkueessa Lake Placidin talviolympialaisissa. Marthinsen pelasi Vålerengassa kevääseen 1988 ennen siirtymistään Trondheimiin. Kahden Trondheimin kauden jälkeen hän palasi takaisin Vålerengan joukkueeseen. Tällä kertaa Vålerengassa kului neljä kautta. Kaudelle 1994–1995 Marthinsen siirtyi Vålerengasta Storhamariin, jossa pelasi uransa viimeiset kolme kautta.
Maajoukkueessa Marthinsen pelasi kautta 1990–1991 lukuun ottamatta joka vuosi. Kaikkiaan uralle mahtui neljät olympialaiset, kuudet B-ryhmän ja kuudet A-rymän MM-kisat.
Peliuransa jälkeen Marthinsen toimi kaudella 2010–2011 Norjan kakkostasolla pelanneen Hasle/Lørenin päävalmentajana yhden kauden ajan.
Kaarlo Suominen

Karl (Kaarlo) Stefan Suominen (ent. Nummi, 26. joulukuuta 1856 Uskela − 8. syyskuuta 1918 Teisko) oli suomalainen räätäli ja raittiusliikkeen vaikuttaja. Pitkään Pietarissa asunut Suominen tunnetaan muun muassa Suomen Sosialidemokraattisen Raittiusliitton perustajana.
Elämä.
Uskelassa torpparin perheeseen syntynyt Suominen aloitti räätälinoppilaana Turussa vuonna 1872 ja muutti Pietariin 1879. Hän palasi Turkuun 1883 ja liittyi samana vuonna perustettuun Raittiusyhdistys Taimeen. Vuoden kuluttua Suominen muutti jälleen Pietariin ja ryhtyi organisoimaan raittiusliikettä pietarinsuomalaisten keskuuteen. Hän oli aluksi mukana kansainvälisessä Sininauha-järjestössä ja perusti keväällä 1885 suomenkielisen Raittiusyhdistys Alkun, joka oli Venäjän ensimmäinen raittiusyhdistys. Vuonna 1889 Suominen oli konsultoimassa Pietarin ensimmäisen venäjänkielisen raittiusyhdistyksen perustamista. Hän kirjoitti myös kaupungin suomenkielisiin sanomalehtiin nimimerkillä ”Nummen Kustaa”. 
Suominen toimi Alun puheenjohtajana 25 vuotta, kunnes myi Pietarissa toimineen räätälinliikkeensä ja muutti Helsinkiin vuonna 1910. Helsingissä hän toimi muun muassa Raittiusyhdistys Koiton puheenjohtajana ja oli 1914 perustamassa Suomen Sosialidemokraattista Raittiusliittoa. Lisäksi Suominen kirjoitti järjestön julkaisemaan "Työväen Kuvalehteen" sekä "Työmies"-lehteen.
Suomisen harrastuksiin kuului mehiläisenhoito, jota hän harjoitti Uudessakirkossa sijainneella maatilallaan. Hän myi tilansa keväällä 1917 ja hankki uuden Teiskon Riihilahdesta Vaavunjärven rannalta. Suominen hukkui syyskuussa 1918 pudottuaan kalareissulla veneestä. Hänet on haudattu Hietaniemen hautausmaalle.
Perhe.
Suomisen puoliso oli Tsarskoje Selossa syntynyt inkeriläinen opettaja Olga Kahi (1860−1938). Heidän lapsiaan olivat toimittaja Helli Suominen, professori Yrjö K. Suominen ja yliopettaja Arvo Suominen (1905−1991). Pariskunnan vanhimman tyttären kieltenopettaja Taimi Maria Samoojan (s. 1891) puoliso oli kirjastoneuvos Teppo Samooja.
Aarre M. Mattinen

Aarre Matias Mattinen (31. tammikuuta 1921 Joutseno – 24. kesäkuuta 2011 Tampere) oli suomalainen yrittäjä ja yritysjohtaja, joka sai teollisuusneuvoksen arvonimen.
Mattisen äiti oli tehdastyöläinen Anna Semenoff, aiemmin Mattinen, ja puoliso vuodesta 1947 Aira Hilkka Lallo. Mattinen jäi orvoksi 11-vuotiaana ja tuli muurarienonsa huollettavaksi. Sekä jatkosotaan että Lapin sotaan osallistunut Mattinen valmistui sotien jälkeen rakennusmestariksi Tampereen teknillisestä koulusta. Hän toimi Joutsenon kunnan rakennusmestarina 1947–1948 ja sitten yksityisten työnantajien palveluksessa. Mattinen ja toinen rakennusmestari, myöhempi teollisuusneuvos Artturi Niemelä, perustivat vuonna 1950 yhteisen rakennusliikkeen, josta tuli Suomen menestyneimpiä.
Alkuvuosina yritys rakensi varsinkin kouluja ja muita julkisia rakennuksia, mutta sittemmin myös asuntoja sekä liike- ja teollisuuskiinteistöjä. Yritys oli betonielementtien, suurmuottien ja torninosturien käytön edelläkävijöitä, samoin kuin aluerakentamisen uranuurtajia. Se laajensi toimintaansa maantieteellisesti ja hankki tai perusti eri paikkakunnilla huomattavan määrän muita rakennusalan yrityksiä, joissa Mattinen oli toimitusjohtaja tai hallituksen jäsen. Suuri hanke yhtiölle oli Tapiolan rakentaminen Espoossa, mutta se urakoi yhdessä muiden kanssa myös muun muassa Teheranissa. 1970-luvulla yritys kuului Suomen kolmen suurimman rakennusliikkeen joukkoon.
Mattisen ja Niemelän yritysten liiketoiminta myytiin vuonna 1985 Hakalle ja Mattinen jäi tehtävistään eläkkeelle. Teollisuusneuvoksen arvonimen hän oli saanut vuonna 1972. Omaa nimeään kantavan säätiön Mattinen perusti vuonna 2006. Sen tavoitteena on tukea rakennusalasta kiinnostuneita vähävaraisia tai muuten vaikeassa elämäntilanteessa olevia henkilöitä. Sotilasarvoltaan Mattinen oli reservin ylikersantti (1944).
Madeirankletra

Madeirankletra ("Clethra arborea") on kletrakasvien (Clethraceae) heimoon, kletrojen ("Clethra") sukuun kuuluva kasvilaji. Se on Madeiralla endeemisenä kasvava puulaji, joka on sittemmin levinnyt vieraslajina muuallekin. Madeirankletraa tavataan nykyisin luontaisena vain Madeiralla. Kanariansaarilta laji on hävinnyt ja Azoreilla sekä Isossa-Britanniassa sitä tavataan vieraslajina.
Madeirankletra havaittiin Azoreihin kuuluvalla São Miguelin saarella luonnossa ensimmäisen kerran vuonna 1960. Myöhemmin madeirankletran on havaittu leviävän São Miguelin suojelualueilla luonnonkasvillisuuden sekaan saaren vuorilla ja muuttavan alueiden lajiston elinympäristöjä.
Kaillie Humphries

Kaillie Humphries (s. 4. syyskuuta 1985 Calgary, Kanada) on kanadalais-yhdysvaltalainen rattikelkkailija. Hän voitti Kanadan edustajana kahden naisen rattikelkkailussa olympiakultaa Heather Moysen parina Vancouverissa 2010 ja Sotšissa 2014. Pyeongchangissa 2018 Humphries saavutti parinsa Phylicia Georgen kanssa olympiapronssia. Hän sai joulukuussa 2021 Yhdysvaltain kansalaisuuden ja voitti uuden kotimaansa edustajana Pekingin olympialaisissa 2022 kultaa yhden naisen rattikelkkailussa, joka oli ensimmäistä kertaa olympialaisten ohjelmassa.
Jon Jon Briones

Ernesto Cloma Briones Jr., tunnetaan nimellä Jon Jon Briones (syntynyt 7. elokuuta 1965) on filippiiniläinen näyttelijä. Hän syntyi Quenon Cityssä, Filippiineillä, mutta hänestä tuli Yhdysvaltojen kansalainen vuonna 2010. 
Yksityiselämä.
Briones meni vuonna 1996 naimisiin Megan Johnsonin kanssa. Parilla on kaksi lasta: Isabella Camille "Isa" Briones ja Teo Briones. Hänen vaimo ja lapset ovat myös näyttelijöitä.
Hybridivaikuttaminen

Hybridivaikuttaminen on valtion poliitti­seen järjestel­mään kohdistuvaa ulkovaltojen vihamielistä vaikuttamista. Tavoitteena on aiheuttaa hämmennystä, hajaannusta ja turvattomuuden tunnetta käynnistämättä kuitenkaan avointa sotaa. Hybridivaikuttamisen keinojen hajanaisuus vaikeuttaa usein niihin vastaamista. 
Hybridivaikuttamista tehdään mahdolli­simman peitellysti, ja sitä toteuttamaan voidaan rekrytoida tapauskohtaisesti "keikkatyöläisiä". Tällaista toimintaa on usein vaikeampi ennakoida kuin eri maiden tiedustelupalvelujen toteuttamia operaatioita.
Hybridi­vaikuttami­sessa pyritään hyödyntämään monella eri tavalla kohdemaan erilaisia haavoittu­vuuksia. Keino­valikoimaan voivat kuulua esimerkiksi poliittiset, diplomaattiset, taloudelliset ja sotilaalliset keinot sekä informaatio- ja kyber­vaikuttaminen. 
Esimerkkejä hybrdivaikuttamisesta.
Eräs esimerkki hybridivaikuttamisesta on siirtolaisten, maahanmuuttajien ja pakolaisten ohjaileminen toisiin maihin. Esimerkiksi Valko-Venäjä on ohjannut siirtolaisia Latviaan. Vuonna 2023 kesäkuun alkuun mennessä Latvia torjui yli 3 700 maahantuloyritystä Valko-Venäjän vastaisella rajallaan. Rajanylitysyritykset olivat tapahtuneet satunnaisissa paikoissa metsissä, soilla ja joilla, eivät virallisissa rajanylityspisteissä. Valko-Venäjän presidentti Aljaksandr Lukašenka on uhkaillut maahanmuuttajien ohjailulla muita maita. Hän avasi uuden epävirallisen kulkureitin EU:hun keväällä vuonna 2021. Latvian raja ei ole sen jälkeen enää palannut ennalleen, ja siksi maassa on ollut hätätila. Aluksi Latviaan pyrkijöiden lähtömaa oli pääosin Irak, mutta nyt lähtömaihin kuuluvat myös Iran, Afganistan, Syyria ja Intia. Valko-Venäjän viranomaiset kuljettavat Puolan rajalta käännytettyjä ihmisiä Latvian rajalle. Valko-Venäjän viranomaiset auttavat rikkomaan aitaa siellä, missä sitä on. Pahimmillaan he ovat tarjonneet myös ampuma-aseita siirtolaisille. Monet turvapaikanhakijat eivät halua anoa turvapaikkaa Latviasta, sillä he eivät halua jäädä Latviaan. Jos heidät rekisteröitäisiin Latviassa ja he myöhemmin anoisivat turvapaikkaa Saksasta, jonne he pyrkinevät, Saksa palauttaisi heidät Latviaan. Latvian vastaanottokeskuksista turvapaikanhakijat katoavat usein omille teilleen.
Heather Moyse

Heather Moyse (s. 23. heinäkuuta 1978 Summerside) on kanadalainen rattikelkkailija ja rugby union -pelaaja. Hän voitti kahden naisen rattikelkkailussa olympiakultaa Kaillie Humphriesin parina Vancouverissa 2010 ja Sotšissa 2014. Hän sijoittui Helen Uppertonin kanssa neljänneksi Torinon olympialaisissa 2006 ja Alysia Risslingin kanssa kuudenneksi Pyeongchangin olympialaisissa 2018.
Moyse on rugby unionin pelaajana edustanut Kanadaa maailmanmestaruuskilpailuissa 2006 ja 2010.
Helen Upperton

Helen Upperton (s. 31. lokakuuta 1979 Ahmadi, Kuwait) on kanadalainen rattikelkkailija. Hän saavutti kahden naisen rattikelkkailussa olympiahopeaa Shelley-Ann Brownin parina Vancouverissa 2010 edellään toinen kanadalaispari. Hän sijoittui Heather Moysen kanssa neljänneksi Torinon olympialaisissa 2006, kun he hävisivät pronssijoukkue Italialle 0,05 sekunnilla.
Shelley-Ann Brown

Shelley-Ann Brown (s. 15. maaliskuuta 1980 Scarborough, Ontario) on kanadalainen rattikelkkailija. Hän saavutti kahden naisen rattikelkkailussa olympiahopeaa Helen Uppertonin parina Vancouverissa 2010 edellään toinen kanadalaispari.
Finn Wittrock

Peter "Finn" Wittrock Jr. (s. 28. lokakuuta 1984) on yhdysvaltalainen näyttelijä ja käsikirjoittaja. Hän teki ensimmäisen elokuvaesiintymisensä vuoden 2004 elokuvassa "Halloweentown High." Hän opiskeli teatteria The Juilliard Schoolissa.
Yksityiselämä.
Lokakuussa 2014 Wittrock meni naimisiin Sarah Robertsin kanssa. Maaliskuussa 2019 pari sai ensimmäisen lapsensa, Juden.
Taitoluistelu talviolympialaisissa 2022

Taitoluistelussa kilpailtiin Pekingin 2022 talviolympialaisissa 4.–20. helmikuuta.
Taitoluistelussa oli kaikkiaan viisi tapahtumaa: miesten ja naisten kilpailut, parikilpailu, jäätanssi ja joukkuekilpailu.
Joukkuekilpailun jälkeen julkistettiin Venäjän kultamitalijoukkueeseen kuuluneen yksinluistelijan, 15-vuotiaan Kamila Valijevan positiivinen dopingtestitulos joulukuulta, ja tämän vuoksi tulosten vahvistaminen viivästyi. Joukkuekilpailun jälkeen Valijeva sai urheilun kansainväliseltä vetoomustuomioistuimelta (CAS) luvan osallistua henkilökohtaiseen kilpailuun, jossa hän sijoittui neljänneksi johdettuaan kilpailua lyhytohjelman jälkeen.
Tammikuussa 2024 Valijeva sai neljän vuoden kilpailukiellon ja hänen suorituksensa Pekingin olympialaisissa hylättiin. Joukkuekilpailun alun perin voittanut Venäjä menetti Valijevan saavuttamat pisteet ja putosi kolmanneksi, olympiavoittoon nousi Yhdysvallat ja hopealle Japani. Venäjä valitti mitalijärjestyksen muuttamisesta CAS:iin, joka kuitenkin hylkäsi Venäjän valituksen. Myös neljänneksi sijoittunut Kanada valitti CAS:iin ja vaati koko Venäjän joukkueen hylkäämistä. CAS hylkäsi tämänkin valituksen.
Joukkuekilpailun mitalit jaettiin Pariisin kesäolympialaisten yhteydessä elokuussa 2024.
"Kaikki ajat paikallista aikaa (UTC+8)."
Aikataulu.
Seuraavassa listassa on kaikkien viiden tapahtuman aikataulut.
Lihavoidut tapahtumat ovat loppukilpailuja.
AMO-F-15

AMO-F-15 oli ensimmäinen venäläisen AMO-tehtaan (nykyään ZiL) valmistama, sarjatuotantona valmistettu kuorma-auto vuodelta 1924. Se perustuu italialaiseen -malliin ja korvattiin vuonna 1930 AMO-2-mallilla.
Ajoneuvon pohjalta rakennettiin erilaisia malleja: lava-autoja, linja-autoja, paloautoja, ambulansseja ja armeijalle-tehtyjä panssaroituja versioita.
Historia.
Alun perin lisenssin alaisen kuorma-auton tuotannon oli määrä alkaa pian vuoden 1917 lokakuun vallankumouksen jälkeen. Sotatapahtumien vuoksi AMO joutui aluksi rajoittumaan Fiatilta ostettujen komponenttien kokoamiseen. Vasta vuonna 1924 AMO-F-15, joka oli Fiat F-15:n kopio, aloitettiin itsenäiseen sarjatuotantoon.
Ajoneuvoon tehtiin useita muutoksia tuotantohistorian aikana. Vuodesta 1925 vuoteen 1926 jäähdyttimen muoto muuttui. Vuodesta 1927 lähtien lokasuojat olivat uuden muotoisia ja auto sai kiinteän katoksen. Vuonna 1928 asennettiin ensimmäistä kertaa sähköinen valaistusjärjestelmä ja äänitorvi. Vuonna 1930 ohjauspyörä siirrettiin vasemmalle.
Vuoteen 1931 mennessä valmistetuista kuorma-autoista valmistettiin 6 285 kappaletta, joista 3 227 oli toiseksi viimeisenä tuotantovuonna. Vuodesta 1930 lähtien valmistettiin uutta kuorma-autotyyppiä AMO-2:lla ja lokakuussa 1931 AMO-3:n ilmestyessä AMO-F-15:n tuotanto lopetettiin.
Tekniset tiedot.
Seuraavat tekniset tiedot koskevat lavalla varustettua versiota.
På spåret

På spåret on ruotsalainen visailuohjelma, jota on esitetty SVT:llä vuodesta 1987. Ohjelmassa kahden hengen julkkisjoukkueet näkevät junan ohjaamosta tai autosta kuvatun nopeutetun videon, ja vihjeiden perusteella heidän pitää arvata, mihin kaupunkiin ollaan matkalla. Arvaukset tehdään vetämällä hätäjarrusta. Tämän jälkeen kysytään kaupunkiin liittyviä kysymyksiä. 
Ohjelmaa on esitetty vuodesta 1987 joka vuosi, paitsi 1989, 1992 ja 1994.
Tuotanto.
Kolme SVT:n kuvaustiimiä kiertää kuvauskohteita pääsiäisestä juhannukseen. Jaksot kuvataan SVT:n studiolla Göteborgissa.
Kohteet.
Aluksi ohjelmassa vierailtiin vain ruotsalaisissa kaupungeissa. Vuonna 1991 käytiin ensimmäistä kertaa Ruotsin ulkopuolella, 1995 muualla kuin Pohjoismaissa ja 1999 Euroopan ulkopuolella. Vuoteen 2019 mennessä ohjelmassa oli käyty kaikkiaan noin 160 ruotsalaisessa kaupungissa, joista useimmin Tukholmassa (seitsemän kertaa), Göteborgissa (kuusi kertaa) ja Malmössä (kuusi kertaa).
Voittajat.
Lähde:
Formaatti ulkomailla.
Norjan yleisradio NRK teki ohjelmasta 1990-luvulla oman versionsa nimellä "Jorda rundt", mutta se ei saavuttanut suosiota ja sitä esitettiin vain yhden kauden ajan 1998–1999. 
Suomessa Yleisradio aloitti ohjelmasta oman version, ensimmäinen jakso esitettiin 28. tammikuuta 2023. Ohjelma on nimeltään "Hengaillaan" ja sitä juontavat Jenni Poikelus sekä Riku Rantala. Toinen kausi esitettiin tammi-helmikuussa 2024.
Abby Roque

Abby Roque (s. 25. syyskuuta 1997 Sault Ste. Marie, Michigan) on yhdysvaltalainen jääkiekkoilija, joka pelaa hyökkääjänä. Etniseltä taustaltaan Roque on ojibway-intiaani.
Roque saavutti Yhdysvaltain maajoukkueessa olympiahopeaa vuonna 2022 ja maailmanmestaruushopeaa vuonna 2021. Hän olisi kuulunut MM-kisojen joukkueeseen myös vuonna 2020, mutta tuolloin kilpailut peruttiin koronaviruspandemian vuoksi. Alle 18-vuotiaiden MM-kilpailuissa hän voitti kultaa vuonna 2015 ja saavutti hopeaa vuonna 2014.
Roque edusti yliopistourallaan vuosina 2016–2020 Wisconsinin yliopistoa.
Alice Englert

Alice Allegra Englert (s. elokuu 1994 Sydney, Uusi Etelä-Wales, Australia) on australialainen näyttelijä. Hän on näytellyt muun muassa Rosan roolissa elokuvassa "Ginger &amp; Rosa," ja Lena Duchannes'n roolissa elokuvassa "Lumoava kirous" (2013).
Varhainen elämä.
Englert syntyi elokuussa 1994 Australiassa. Hän on uusiseelantilaisen ohjaajan Jane Campionin ja australialaisen käsikirjoittaja Colin David Englertin tytär. Hän kasvoi Australiassa ja siellä minne äidin työ heidät vei. Englert muun muassa väittää viettäneensä puolet elämästään lentokoneessa. Hän on ollut koulussa New Yorkissa, Lontoossa, Uudessa-Seelannissa, Roomassa ja Australiassa. Yksi kouluista oli Sibford Schoolin sisäoppilaitos Oxfordshiressa Englannissa. Englertin vanhemmat erosivat Englertin ollessa seitsemänvuotias. Hän teki ensiesiintymisensä kahdeksan vuotiaana elokuvassa "Listen," ja 12-vuotiaana hän esiintyi äitinsä lyhytelokuvassa "The Water Diary." Hän lopetti lukion kesken tullakseen näyttelijäksi.
Grace Zumwinkle

Grace Zumwinkle (s. 23. huhtikuuta 1999) on yhdysvaltalainen jääkiekkoilija, joka pelaa hyökkääjänä.
Zumwinkle saavutti Yhdysvaltain maajoukkueessa olympiahopeaa vuonna 2022 ja MM-hopeaa 2021. Hän olisi kuulunut MM-kisajoukkueeseen myös vuonna 2020 mutta tuolloin kilpailut peruttiin koronaviruspandemian vuoksi. Alle 18-vuotiaiden MM-kilpailuissa hän voitti kultaa vuosina 2016 ja 2017.
Zumwinkle edusti yliopistourallaan vuosina 2017–2021 Minnesotan yliopistoa.
Kaj Arnö

Kaj Sigurd Ademar Arnö (s. 29. kesäkuuta, 1963, Helsinki) on suomenruotsalainen ohjelmistoalan yrittäjä ja kolumnisti. Hän on vuodesta 2006 asunut Saksassa ja on vuodesta 2016 Suomen lisäksi Saksan kansalainen. Hän oli johtotehtävissä Vice President roolissa MySQL AB:ssa, Sun Microsystemsissa ja Oraclessa. Hän on toiminut MariaDB Foundationin toimitusjohtajana vuodesta 2019.
Ura.
Arnö on ylioppilas Nya svenska samskolanista (Lönkan). Hän opiskeli teknillistä fysikkaa Teknisessä korkeakoulussa ja on myös suorittanut MBA:n Hankenilla. Hän oli opiskelijana aktiivinen Teknologföreningenissä.
Vuonna 1987 Arnö perusti yhdessä opiskelijakavereiden Mårten Mickoksen ja Björn Heirin kanssa ohjelmistoyrityksen Polycon Ab:n, jonka toimitusjohtaja Arnö oli vuoteen 2001. 
Vuonna 2001, Arnö loi koulutusohjelman opiskelijakaverin Michael Wideniuksen luomalle MySQL-tietokannalle. Vuodesta 2001 Arnö toimi useassa johtotehtävässä MySQL AB:ssä jonka Sun Microsystems osti vuonna 2008, ja jonka puolestaan Oracle Corporation osti vuonna 2009. Arnö irtisanoutui Oraclesta vuonna 2010. 
Vuonna 2010 Arnö perusti MariaDB Corporation Ab:n (alun perin nimellä SkySQL) yhdessä muun muassa Michael "Monty" Wideniuksen, Ralf Wahlstenin ja Patrik Backmanin kanssa. Vuodesta 2019 Arnö on toiminut MariaDB Foundationin toimitusjohtajana.
Arnö oli kolumnisti Affärsmagasinet Forum-lehdessä 2008-2021, Svenska Ylessä 2015-2021 ja Åbo Underrättelser sanomalehdessä vuodesta 2020. Arnö esiintyi Vegas sommarpratissa vuonna 2020.
Arnö perusti vuonna 2018 yhdistyksen "Projekt Fredrika" jonka tavoitteena on parantaa Wikipedian kattavuutta koskien Suomen ruotsalaisuutta, ruotsiksi, suomeksi ja muilla kielillä. Lisäksi Arnö on ollut Wikimedia Suomen hallituksen jäsen vuodesta 2021.
Jesse Compher

Jesse Compher (s. 1. heinäkuuta 1999) on yhdysvaltalainen jääkiekkoilija, joka pelaa hyökkääjänä.
Compher voitti Yhdysvaltain maajoukkueessa MM-kultaa 2019 ja saavutti MM-hopeaa 2021 ja olympiahopeaa 2022. Hän olisi kuulunut MM-kisajoukkueeseen myös vuonna 2020 mutta tuolloin kilpailut peruttiin koronaviruspandemian vuoksi. Alle 18-vuotiaiden MM-kilpailuissa hän voitti kultaa vuosina 2016 ja 2017.
Compher edusti yliopistourallaan vuosina 2017–2021 Bostonin yliopistoa.
Abbey Murphy

Abbey Murphy (s. 14. huhtikuuta 2002) on yhdysvaltalainen jääkiekkoilija, joka pelaa hyökkääjänä.
Murphy saavutti Yhdysvaltain maajoukkueessa olympiahopeaa vuonna 2022 ja MM-hopeaa 2021. Alle 18-vuotiaiden MM-kilpailuissa hän voitti kultaa vuosina 2018 ja 2020 sekä saavutti hopeaa vuonna 2019.
Murphy edustaa yliopistosarjoissa Minnesotan yliopistoa.
Lako je sve

Lako je sve on bosniahertsegovinalais-kroatialaisen yhtye Feminnemin esittämä kappale, jolla yhtye edusti Kroatiaa vuoden 2010 Eurovision laulukilpailussa. Kappale valittiin Kroatian edustuskappaleeksi 6. maaliskuuta sen voitettua kroatialaisen "Dora 2010" -laulukilpailun, jossa kappale oli sekä puhelinäänestäjien että raadin suosikki. Yhtye oli aiemmin edustanut Eurovision laulukilpailussa jo Bosnia-Hertsegovinaa vuonna 2005.
Kappale kilpaili Eurovision laulukilpailun toisessa semifinaalissa 27. toukokuuta. Kappale sijoittui semifinaalin 13:nneksi eikä päässyt finaaliin.
Flatpak

Flatpak on ohjelmien asentamiseen ja hallintaan suunnattu työkaluohjelmisto. Flatpak-mallissa ohjelmat ja niiden käyttämä ajonaikainen ympäristö käännetään ja jaetaan riippumatta alustasta, jossa niitä käytetään. Flatpak-sovellukset ovat tiettyyn rajaan asti eriytettyjä ("hiekkalaatikossa") isäntäjärjestelmästä. Flatpakin julkaisusta kerrottiin kesäkuussa 2016.
Perinteisiin paketinhallintajärjestelmiin verrattuna Flatpak ei paketoi tietylle käyttöjärjestelmälle vaan tietylle ajonaikaiselle ympäristölle.
Canonical kehitti Ubuntuun Snap-paketoinnin, mutta monet Fedoran kehittäjistä työskentelivät Flatpakin parissa sen kilpailijaksi, jolloin sitä vielä kutsuttiin nimellä "xdg-app". Sekä Snap että Flatpak ovat suunnattu ohjelmien paketointiin niiden riippuvaisuuksien kanssa, mutta Flatpak yrittää rajoittaa yhteenliittämistä ajonaikaisten perusriippuvaisuuksien kohdalla. Flatpakin tavoitteena ovat pienemmät paketit ja parempi turvallisuus. Tästä johtuen Flatpak-paketeilla voi kuitenkin olla riippuvaisuuksia toisiin paketteihin. Flatpakin hiekkalaatikko hyödyntää paljon Linux-nimiavaruuksia, joita Snap välttää.
AppImage on kolmas Flatpak- ja Snap-paketointia vastaava ratkaisu.
Flathub.
Flathub on suosittu pakettilähde ("sovelluskauppa") Flatpak-paketoitujen ohjelmien jakeluun. Flatpak tukee eri pakettilähteiden lisäämistä ja poistamista käyttäjän tarpeen mukaan.
Tammikuussa 2024 kerrottiin, että Flatpakilla on miljoona kuukausittaista käyttäjää ja Flathubista on ladattu paketteja yli 1,6 miljardia kertaa. Suosion kasvun sanotaan johtuvan muutamien erittäin suosittujen sovelluksien saatavuudesta, käytöstä Steam Deckin työpöytämoodissa, sekä käytöstä useissa suosituissa Linux-jakeluissa.
Tekniikka.
Flatpak hyödyntää useita olemassa olevia tekniikoita kuten nimiavaruuksia, cgroups-ryhmiä ja seccomp-ominaisuutta. Lisäksi se käyttää Open Container Initiativen määrittelemää OCI-muotoa ja Project Atomicin libostree-kirjastoa (ennen vain OSTree). Flatpakista on lähtöisin myös Bubblewrap-tekniikka kevyiden hiekkalaatikoiden tekemiseen.